"noma nini lapho kukhulunywa khona ngesiphetho, lokho nikubheka njengento ebaluleke kakhulu; nonke nisheshe nizwele uma kukhulunywa ngale ndaba. abanye basheshe bacabange ngonkulunkulu ngenxa yokuthi bafuna ukuba nesiphetho esihle. ngingabona ngesifiso senu, esingadingi ukuba sichazwe ngamazwi. nakanjani anifuni inyama yenu iwele enhlekeleleni, futhi ikakhulu, anifuni ukwehlela esijezisweni saphakade esikhathini esizayo. ninethemba kuphela lokuphila ngokukhululekile futhi kalula. ngakho niyakhathazeka noma nini lapho kukhulunywa ngesiphetho, nesaba kakhulu ukuthi uma ningalaleli ngokwanele, ningase nimcasule unkulunkulu, nigcine nijeziswa futhi kube kufanele. anikaze ninqikaze ukudela izinto ngenxa yesiphetho senu, futhi iningi lenu elake lakhohlakala futhi langanaka selishintshe isigubhukane laba nomusa nobuqotho; ubuqotho benu buze bethuse. ngale kwalokho, nonke ninezinhliziyo ezithembekile, futhi kusukela ekuqaleni kuya ekugcineni niye nathulula isifuba senu kimi ngaphandle kokufihla noma yiziphi izimfihlo zenu, ukusola, ukukhohlisa, noma ukuzinikela. kukho konke, “nizivume” ngokwethembeka okukhulu kimi lezo zinto ezibalulekile ezifihleke emizweni yenu. ngempela, nami angikaze ngizigweme lezo zinto, ngoba seziyinto ejwayelekile kimi. ungamane ungene olwandle lomlilo esiphethweni sakho sokugcina kunokulahlekelwa umucu wonwele ukuze wamukelwe unkulunkulu. akukhona ukuthi ngiba undlov’ kayiphikiswa; ukuthi inhliziyo enizinikela ngayo ngeke imelane nakho konke njengoba ngenza. ningase ningakuqondi engikushoyo, ngakho ake ngininike incazelo elula: enikudingayo akulona iqiniso nokuphila; akuyona imiyalo yokuthi kufanele niziphathe kanjani, futhi akuwona umsebenzi wami onzima. enikudingayo yikho konke lokhu eninakho enyameni—umcebo, isikhundla, umndeni, umshado, njalo njalo. aniwanaki ngokugcwele amazwi nomsebenzi wami, ngakho ngingalufingqa ngamagama amathathu ukholo lwenu: lunokunqikaza. ningaya noma kuphi ukuze nifinyelele izinto enizinikele kuzo ngempela, kodwa ngiphawule ukuthi anilahli yonke into ngenxa yezinto ezimayelana nokukholelwa kwenu kunkulunkulu. kunalokho, ngokwezinga elithile niqotho, futhi niyanakisisa. yingakho ngithi labo abantula inhliziyo yobuqotho bangempela bayizehluleki ekukholelweni kwabo kunkulunkulu. cabangisisa—ingabe ziningi izehluleki ezikuzungezile?